ຂປລ. ໃນວັນທີ 25 ຕຸລາ 2017 ກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດຊຸດທີ VIII ໂດຍການເປັນປະທານຂອງທ່ານ ນາງ ສີໄສ ລືເດດມູນສອນ ຮອງປະທານສະພາແຫ່ງຊາດ,ທ່ານ ຄຳພັນ ສິດທິດຳພາ ປະທານສານປະຊາຊົນສູງສຸດ ປະຈຳສູນກາງ ໄດ້ລາຍຕໍ່ກອງປະຊຸມການຈັດຕັ້ັ້ງປະຕິບັດວຽກງານຂອງສານປະຊາຊົນສູງສຸດ ປະຈຳປິ 2017 ແລະ ແຜນການຈັດຕັ້ງປະຕິບັດໃນຕໍ່ໜ້າ 2018.
ໃນໂອກາດດັ່ງກ່າວ, ທ່ານ ຄຳພັນ ສິດທິດຳພາ ກ່າວເຖິງວຽກງານຂອງປີ 2017 ວ່າ: ດ້ານແນວຄິດການເມືອງ ແມ່ນເອົາໃຈໃສສຶກສາອົບຮົມແນວຄິດໃຫ້ຜູ້ພິພາກສາ ແລະ ພະນັກງານຂອງສານຢູ່ສານປະຊາຊົນແຕ່ລະຂັ້ນເປັນປົກກະຕິ, ຜ່ານຫລາຍຮູບການ, ຫລາຍວິທີການເຊັ່ນ ການຈັດຕັ້ງເຊື່ອມຊຶມເອກະ ສານມະຕິກອງປະຊຸມໃຫຍ່ຄັ້ງທີ X ຂອງພັກ, ມະຕິກອງປະຊຸມຄົບຄະນະບໍລິຫານງານສູນກາງພັກ, ເອ ກະສານກອງປະຊຸມວຽກງານຈັດຕັ້ງທົ່ວປະເທດຄັ້ງທີ X ແລະ ວຽກງານກວດກາທົ່ວປະເທດຄັ້ງທີ III ລວມເຖິງວັນປະຫວັດສາດສຳຄັນຂອງຊາດ, ຂອງພັກ, ກອງທັບ ແລະ ວັນສຳຄັນອື່ນໆ. ດ້ານການຈັດຕັ້ງ ແລະ ບຸກຄະລາກອນ, ປັດຈຸບັນ ທົ່ວລະບົບສານປະຊາຊົນ ມີພະນັກງານທັງໝົດ 1.962 ຄົນ, ຍິງ 717 ຄົນ, ມີຜູ້ພິພາກສາ 464 ຄົນ, ຍິງ 103 ຄົນ, ຜູ້ຊ່ວຍຜູ້ພິພາກສາ 389 ຄົນ, ຍິງ 135 ຄົນ, ຈ່າສານ154 ຄົນ, ຍິງ 88 ຄົນ ແລະ ພະນັກງານບໍລິຫານ-ວິຊາການຈຳນວນໜຶ່ງ.
ສຳລັບດ້ານການພັດທະນາ ແລະ ຍົກລະດັບຄວາມຮູ້ຄວາມສາມາດ ຂອງພະນັກງານສານ ແມ່ນໄດ້ສົ່ງຜູ້ພິພາກສາຂອງສານປະຊາຊົນສູງສຸດ ລົງສົມທົບກັບສານປະຊາຊົນທ້ອງຖິ່ນ ບ່ອນທີ່ເຫັນວ່າການດຳເນີນຄະດີຂອງສານ ບາງດ້ານຍັງມີຈຸດອ່ອນ, ຂໍ້ຂາດຕົກບົກຜ່ອງເພື່ອແນະນຳບຳລຸງແກ້ໄຂ, ສ່ວນດ້ານການສ້າງນິຕິກຳ ແມ່ນໄດ້ສຳເລັດການປັບປຸງກົດໝາຍວ່າດ້ວຍສານປະຊາຊົນ ນຳສະເໜີຕໍ່ກອງປະຊຸມສະໄໝສາມັນເທື່ອທີ III ຂອງສະພາແຫ່ງຊາດ ໄດ້ພິຈາລະນາຮັບຮອງແລ້ວ. ເຖິງຢ່າງໃດກໍ່ຕາມຍັງມີບາງວຽກງານທີ່ຍັງເປັນຈຸດອ່ອນ ແລະ ຂໍ້ຄົງຄ້າງ ເຊັ່ນ: ຜູ້ພິພາກສາ, ພະນັກງານສານຈຳນວນໜຶ່ງ ຍັງບໍ່ທັນກຳແໜ້ນແນວທາງນະໂຍບາຍຂອງພັກ, ກົດໝາຍ ຂອງລັດ ແລະ ນິຕິກຳລຸ່ມກົດໝາຍຢ່າງຊັດເຈນເລິກເຊິ່ງ, ຍັງມີແບບແຜນວິທີການເຮັດວຽກແບບມັກງ່າຍ, ການຫັນພະນັກງານລົງຮາກຖານ ປະຈຳຢູ່ສານຂັ້ນຕົ້ນ ຫລື ການຊັບຊ້ອນພະນັກງານ ຜູ້ພິພາກສາໄປປະຈຳຢູ່ສານ, ເຂດ, ແຂວງອື່ນໆ ຍັງຊັກຊ້າ ແລະ ມີຄວາມຫຍຸ້ງຍາກ, ການກໍ່ສ້າງ ແລະ ຍົກລະດັບຄວາມຮູ້ຄວາມສາມາດທາງດ້ານວິຊາການ ສະເພາະດ້ານກົດໝາຍ, ທິດສະດີການເມືອງ-ການປົກຄອງ, ພາສາຕ່າງປະເທດ ແລະ ຄອມພິວເຕີ ຍັງເຮັດບໍ່ທົ່ວເຖິງ, ລວມເຖິງການລົງຊຸກຍູ້, ແນະນຳ ແລະ ກວດກາພື້ນຖານຂອງການດຳເນີນຄະດີຢູ່ສານຂັ້ນລຸ່ມ ຍັງບໍ່ປົກ ກະຕິ ແລະ ຕໍ່ເນື່ອງ.
ດ້ານວຽກງານແຜນການຈັດຕັ້ງປະຕິບັດໃນປີ 2018 ທ່ານ ຄຳພັນ ສິດທິດຳພາ ໄດ້ໃຫ້ຮູ້ວ່າ: ສືບຕໍ່ສຶກສາອົບຮົມການເມືອງແນວຄິດໃຫ້ຜູ້ພິພາກສາ ແລະ ພະນັກງານຂອງສານ ໃຫ້ມີຄຸນທາດການເມືອງ, ຈັນຍາບັນ-ຈັນຍາທຳໜັກແໜ້ນ, ມີນ້ຳໃຈຮັກຊາດ, ຮັບໃຊ້ປະຊາຊົນ, ມີຄວາມຈົ່ງຮັກພັກດີຕໍ່ພັກ, ສຶບຕໍ່ປັບປຸງການຈັດຕັ້ງຂອງສານປະຊາຊົນ ໃຫ້ມີຄວາມເຂັ້ມແຂງດ້ານການຈັດຕັ້ງ ແລະ ໜັກແໜ້ນທາງດ້ານບຸກຄະລາກອນ, ສືບຕໍ່ຈັດຕັ້ງຄະນະສານ ທີ່ລົງໄປຕັດສິນຄະດີຢູ່ແຂວງ, ເມືອງ ທີ່ຫ່າງໄກ ຫລື ຢູ່ຄ້າຍຄຸມຂັງ ເພຶ່ອຮັບປະກັນໃຫ້ຄູ່ຄວາມເຂົ້າຫາການຕັດສິນຂອງສານໄດ້ສະດວກ, ສືບຕໍ່ຫັນລົງຮາກຖານປະຕິບັດວຽກງານສາມສ້າງ ຕິດພັນກັບການຕັດສິນຄະດີສາມຂັ້ນ ຢູ່ສານປະຊາຊົນພາກ, ແຂວງ, ນະຄອນ ຫລວງ ແລະ ສານປະຊາຊົນເຂດ, ຕິດຕາມກວດກາປະເມີນຜົນຜູ້ພິພາກສາ, ພະນັກງານຂອງສານທີ່ເຮັດວຽກດີ, ມີຄຸນນະພາບ ເພື່ອຍ້ອງຍໍຊົມເຊີຍ, ຜູ້ທີ່ບົກຜ່ອງຍ້ອນຂາດຄວາມຮູ້ ແລະ ປະສົບການ ຕ້ອງສຶກສາອົບຮົມກໍ່ສ້າງ, ບຳລຸງ, ຍົກລະດັບ, ສ່ວນຜູ້ທີ່ມີເຈດຕະນາກໍ່ສ້າງໃຫ້ເກີດຂໍ້ບົກຜ່ອງ ຕ້ອງປະຕິບັດວິໄນຕາມກົດໝາຍຢ່າງເຄັ່ງຄັດ.